Broj: 711-I-2569-P-319/23-02-21

Zagreb, 24. studenoga 2023.

 **Vesna Katalinić Rogožarski**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 14. studenog 2023. pod brojem 711-U-7891-P-319/23-01-27 zaprimilo zahtjev za očitovanjem koji je podnijela Vesna Katalinić Rogožarski.

U zahtjevu podnositeljica navodi da je obrt „Hortus Des“ u vlasništvu ……………….., čiji stric je općinski načelnik Općine Garčin, Mato Grgić. Nadalje navodi da je Dječji vrtić „Latica“ Garčin, koji je u vlasništvu Općine Garčin, na natječaju dobio sredstva od trgovačkog društva INA d.d. te treba posaditi stabla voća i održati radionicu za djecu.

Traži pojašnjenje može li dječji vrtić angažirati ranije navedeni obrt za sadnju stabala i održavanje radionica ili bi to bilo u sukobu interesa zbog rodbinske veze vlasnika obrta i općinskog načelnika.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a daje očitovanje na 32. sjednici održanoj 24. studenoga 2023., kako slijedi.

Krug obveznika na koje se primjenjuju odredbe ZSSI-a određen je člankom 3. ZSSI-a. Člankom 3. stavkom 1. podstavkom 34. ZSSI-a propisano je da su 34. župani, gradonačelnici, općinski načelnici i njihovi zamjenici obveznici u smislu navedenog Zakona.

Uvidom u sudski registar Trgovačkog suda u Osijeku - stalna služba u Slavonskom Brodu utvrđeno je da je osnivač Dječjeg vrtića „Latica“ Garčin Općina Garčin.

Uvidom u Obrtni registar utvrđeno je da je pod matičnim brojem 98285475 upisan HortusDes, obrt za krajobrazno uređenje, vl. ………………., Garčin, ………………...

Člankom 5.stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 1. točkom 6. ZSSI-a propisano je da su članovi obitelji obveznika navedeni u citiranoj točki 3. istog članka povezane osobe.

Člankom 9. stavkom 1. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Slijedom svega navedenog, a budući da općinski načelnik Općine Garčin ni na koji način ne bi sudjelovao u postupku odabira i zasnivanju poslovnog odnosa između Dječjeg vrtića „Latica“ Garčin i obrta „HortusDes“, niti je ravnatelj predmetnog vrtića obveznik u smislu odredbe članka 3. ZSSI-a, Povjerenstvo zaključuje da poslovni odnos sadnje stabala i održavanja radionice za djecu između između Dječjeg vrtića „Latica“ Garčin i obrta „HortusDes“ ne bi predstavljao situaciju sukoba interesa.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana